
БРОДУЕЙ ГОСТУВА НА СТОЛИЧЕН КУКЛЕН ТЕАТЪР
Американски актьори правят уъркшоп за родни колеги

Столичен куклен театър става Бродуей за една седмица. От 16 до 21 ноември, в театъра ще се проведе специализиран уъркшоп „АМЕРИКАНСКИ МЮЗИКЪЛ“, воден от едни от най-известните американски бродуейски режисьори.

Ателието включва усвояването на основни техники при поставянето на този специфичен сценичен жанр, като ще се разработват избрани сцени от непоставяни у нас американски мюзикъли:
„МАЛКА НОЩНА МУЗИКА” (музика и стихове – СТИВЪН ЗОНДХАЙМ, либрето – ХЮ УИЙЛЪР)

„АВЕНЮ Q” (музика и стихове – РОБЪРТ ЛОПЕС и ДЖЕФ МАРКС, либрето – ДЖЕФ УИТИ)

„МАГАЗИНЧЕ ЗА УЖАСИ” (либрето и стихове – ХАУЪРД АШМЪН, музика – АЛЪН МЕНКЪН)

Уъркшопът се осъществява в рамките на програмата The US/Bulgaria Stage Directors Exchange – проект  на The Drama League (Ню Йорк, САЩ) и Фондация „Арт офис” (София). 

Ръководител на уъркшопа е Майкъл Баракива, ментори са Шели Бътлър, Гейбриъл Шанкс и Петър Кауков (България). Участват и Весела Делчева (мизикален ръководител), Анна Пампулова (хореограф), Мартин Марков (корепетитор). 
Участват актьорите: 

Венцислава Асенова, Галина Савова, Даниела Тенева, Лилия Гелева, Мариета Петрова, Надя Тошева, Димитър Тодоров, Камен Асенов, Станимир Гъмов, Тодор Димитров, Цветелин Павлов

ПРЕВОД НА ПЕСНИТЕ – ЛЮБОВ КОСТОВА И ВЕСЕЛА ДЕЛЧЕВА
Публично представяне на резултатите от уъркшопа – на 21.11.2015 г. от 16.00 часа в салона на Столичен куклен театър (ул. „Гурко”).

Ментори на уъркшопа:

МАЙКЪЛ БАРАКИВА (ръководител на уъркшопа; постановъчно решение, мизансцен и хореография)
Получава образование в двата най-престижни колежа по изкуствата в САЩ: завършва театрално и филологическо образование в колежа „Васар”, след което специализира режисура в колежа „Джулиард”. В кариерата си досега Майкъл има над 40 постановки в Ню Йорк, Масачузетс, Калифорния, Ню Джърси, Кънектикът, Орегон, като сред спектаклите му има над 10 мюзикъла. Поставил е над 10 спектакъла в Ню Йорк. Водил е множество работни ателиета в престижни американски театрални институти, вкл. и в The New York Theatre Workshop. Преподавател по режисура в Университета „Фордъм” (2006-2009), а понастоящем в Ню Йорк води курсове по актьорско майсторство по системата на Станиславски.

ШЕЛИ БЪТЛЪР (музикални репетиции)
Има над 30 постановки на Бродуей, Оф-Бродуей (Ню Йорк) и в страната. Асоцииран режисьор на бродуейските постановки на мюзикълите „Момчетата от Джърси” (Jersey Boys), „Момчета и момичета” (Guys And Dolls) и „Трябваше да си ти” (It Shoulda Been You).  Ръководила е разработването на над 20 нови пиеси и мюзикъли за престижни театрални компании като South Coast Rep, the Lark, Denver Center Theatre Company, the New York Musical Festival, and New York Stage and Film.  

ГЕЙБРИЪЛ ШАНКС (развитие на персонажите)

Театрален режисьор, драматург, арт-мениджър и преподавател. Поставил е над 50 спектакъла в САЩ и Европа и е автор на 17 пиеси. Изпълнителен директор на The Drama League of New York – престижна театрална организация, посветена на подпомагане на обещаващи творци в областта на театъра (работи с над 3000 творци годишно), разработка на нови пиеси и мюзикъли (над 20 годишно), творчески резиденции в Ню Йорк, международно сътрудничество (Китай, България, Румъния). Преподавал е в следните университети и колежи: Итака, Тоусън, Мериленд, Ръджърс, Юниън. Водил е работни ателиета в повечето американски щати, както и в България и Румъния.

ПЕТЪР КАУКОВ (развитие на персонажите; координатор на уъркшопа)

Театрален режисьор, арт-мениджър и преподавател. Има над 20 постановки в България, Сърбия, Босна и Херцеговина. Заместник директор на Драматичен театър – Пловдив (1999-2006) и Младежки театър „Николай Бинев (2006-2014). Създател и директор на фестивала „Панаир на младите” (2007-2013). Преподавател по Режисура, Анализ на драматургичен текст и История на театъра в Академията за музикално, танцово и изобразително изкуство – Пловдив (2004-2008), по Режисура в Националната художествена академия (от 2013). От 2013 е хоноруван преподавател, а от 2015 – щатен асистент по Режисура в сценичните изкуства (магистърска програма) в НАТФИЗ. 
